Laḻtis cagusacsí Saulo rexpejṉ Jesucrist.
Rlajzni juꞌtni guiraareni,
niꞌc huijni lo bixhojz nani rnibee,
gunabni gac te guijtz chanäni lo reguidoo neṉ guedx Damasco te palga guidxälni reni najc xpejṉ Jesucrist neṉ reguidooga,
niguii sigac gunaa,
guliibnireni,
jiädnänireni guedx Jerusalén te jiäureni.
Laḻ sasajni lo nezyuj,
asiäddzuṉgajxhni guedx Damasco,
basaniyaꞌ te bal xhaguibaa,
basanijni guideb gabi cadro siädsaj Saulo.
Dxejc biajbni lo yuj,
biejn diajgni te xseꞌ bejṉ nani canii lojni:
―Saulo,
Saulo,
¿xhicuent rusacsílu narä,
näjza rexpeṉa?
Räjp Saulo lojni:
―¿Chuluj Dad?
Räjpni lo Saulo:
―Narä nacä Jesucrist,
nani cagusacsíduxhlu.
Niluxh lagajc luj cadejdlu trabajw siꞌc rajc te gon ni rucuaniꞌ yejc caruꞌch.
Bidxebduxh Saulo,
racsejsni räjpni:
―Dad,
¿xhiniꞌc rlajzlu gunä?
Dxejc räjp Jesús loj Saulo:
―Huistie,
biuꞌ guedx Damasco.
Roꞌc suluii te niguii xhiniꞌc gunlu.
Rebejṉ ni siädnä Saulo sugadxireni,
bidxejbreni saꞌcsi biejn diajgreni te xseꞌ bejṉ,
luxh rut lojdi bahuiireni.
Che huistie Saulo lo yuj,
baxhalni lojni,
niluxh di lojni jieṉ.
Dxejc gunaazreni ṉaani,
sanärenini guedx Damasco.
Roꞌc guyuꞌni choṉ dxej,
natiäꞌp balojni,
dini niäꞌ,
dizani niajw.
Guedx Damasco rbäjz te xpejṉ Jesucrist ni laa Ananías.
Baluiloj Jesucrist loj Ananías lo te bacaḻ,
räjp Jesucrist lojni:
―Ananías.
Dxejc räjp Ananías lojni:
―Anaree Dad.
Räjp Jesucrist lojni:
―Huistie te chäälu lo nezyuj ni laa Ladbee cad rbäjz Judas.
Roꞌc guiniabdiidxlu con te niguii ni laa Saulo,
beṉ Tarso.
Cabejdx,
canabni loä ṉaj.
Lo bacaḻ abahuiini siääd te niguii ni laa Ananías te gutzuubni ṉaani yejcni te fiini stehuält.
Dxejcti räjp Ananías lojni:
―Dad,
abiejn diagä xho basacsí niguiiga rexpejṉlu neṉ guedx Jerusalén.
Luxh rebixhojz ni rnibee abadeed guijtz lojni te guiniaazni ree guiraa rebejṉ nani rbedx-rniab lojlu,
chanänireni jiäureni.
Dxejcti räjp Jesucrist lojni:
―Huij,
narä aguleäni te gunni xtzunä.
Suluiini xtidxä loj rebeṉzijt nani digac xpeṉ Israel,
näjza loj reni rnibee renacioṉ,
näjza loj rexpejṉ Israel.
Narä suluiä lo Saulo trabajwduxh ni tedni te jiädnajlni narä.
Dxejcti sää Ananías,
bidzujṉni ro yuꞌ cadro rbäzlaa Saulo.
Batzuubni ṉaani yejc Saulo.
Dxejcti räjp Ananías loj Saulo:
―Betzä Saulo,
Jesucrist ni rnibee,
nani baluiloj lojlu lo nezyuj cheni siäädlu,
lagajc laani baxhaḻni narä te fiilu stehuält,
te jiädläjzza Sprit Dxan xten Dios neṉ lastoolu.
Lagajc dxejc bitejb siꞌc xmelbäjl yec baloj Saulo,
biacgajc balojni,
bahuisaꞌcni stehuält.
Dxejc huistieni,
gurobnisgajcni.
Dxejc gudajwni,
guc nadaanni stehuält.
Xchej guyunäj Saulo rexpejṉ Jesucrist neṉ guedx Damasco.